text: Viasport 10/12/2014 14:42
  Новият старши треньор на юношеския национален отбор до 17 г. Александър Димитров повика 23-ма футболисти за тренировъчен лагер.
  Така селекционерът ще може да опознае по-добре играчите, да придобие представа за техните качества в лагерна обстановка, както и те да се запознаят с неговите изисквания. Тимът ще участва на "Евро 2015" за юноши до 17 години, на което страната ни ще е домакин от 6-и до 22 май.
  Националите се събраха днес и отседнаха в Правец. Лагерът е с продължителност от четири дни и включва една контрола - срещу Славия U17 в събота, 13 декември, от 11:00 часа на един от тренировъчните терени в Правец.
  "Отдава ни се изключителна чест да домакинстваме на европейско първенство. Форумът е много специален и знам добре с какво се захващам. Специфичното е, че отборът ще започне участието си на шампионата, без да е изиграл нито една квалификационна среща. Задачата ни се усложнява и от факта, че разполагаме с малко време. Успехът с класирането на отбора до 19 години за финалите на "Евро 2014" в Унгария беше плод на усилен труд в продължение на повече от 4 години, а сега разполагаме с 4 месеца", заяви Димитров пред официалния сайт на БФС.
  "Ще бъда 3 дни с момчетата, за да се запознаем. Предстои да им представя моята визия за съвместната ни работа, целите и задачите пред отбора. Ще работим както в спортно-технически план, така и по отношение на поведението на играчите. Присъствах на дербито между ЦСКА и Левски от 22-ия кръг на Елитната юношеска група до 17 години и това, което видях, не ми хареса. Играчите трябва да разберат отговорността си и как трябва да се държат не само на терена, а и извън него. Да бъдат пример за подражание", категоричен е треньорът.
  Селекционерът също така изрази съжалението си, че няма да може да разчита на Радослав Димитров (ЦСКА), Мартин Симеонов (Литекс) и Алекс Боримиров (Левски), които отпаднаха от групата поради контузии.
  Няма големи изненади спрямо виканите досега играчи в селекцията. Личат двама дебютанти - вратарят на столичния Локомотив Драго Петков и роденият през 1999 г. Атанас Кабов (Левски). Под знамената се завръща Кристиян Събев (Черно море), който от дълго време не е бил национал.
  Вратари: Даниел Наумов (ЦСКА), Илиян Узунов (ДИТ), Драго Петков (Локомотив София);
  Защитници: Мариян Димитров (ДИТ), Димитър Савов (Славия), Петко Христов (Славия), Сердар Юсуфов (Лудогорец), Живко Станимиров (Лудогорец), Кристиян Славов (ЦСКА), Атанас Ташолов (Ботев Пловдив), Ангел Лясков (Литекс);
  Полузащитници и нападатели: Фабиен Георгиев (Славия), Георги Янев (Левски), Илиян Стефанов (Левски), Атанас Кабов (Левски), Асен Чандъров (ДИТ), Георги Русев (ДИТ), Валери Христов (Черно море), Кристиян Събев (Черно море), Валентин Йосков (Черно море), Светослав Ковачев (Лудогорец), Павел Головодов (ЦСКА), Тонислав Йорданов (Литекс).